b'\n_START_ARTICLE_\nRaseini\xc5\xb3 herbas\n_START_SECTION_\nApra\xc5\xa1as\n_START_PARAGRAPH_\nHerbo skydo sidabriniame lauke \xc5\xa1okanti auksin\xc4\x97 juodomis d\xc4\x97mel\xc4\x97mis l\xc5\xab\xc5\xa1is sidabriniais nagais ir dantimis bei raudonu lie\xc5\xbeuviu, u\xc5\xbepakalin\xc4\x97mis kojomis besiremianti \xc4\xaf \xc5\xbeali\xc4\x85 pap\xc4\x97d\xc4\x99.\n_START_SECTION_\nSimbolika\n_START_PARAGRAPH_\nRaseini\xc5\xb3 herbo simbolio kilm\xc4\x97 siejama su nuo sen\xc5\xb3 laik\xc5\xb3 gars\xc4\x97jusiais dideliais \xc5\xa1io kra\xc5\xa1to mi\xc5\xa1kais ir med\xc5\xbeiokl\xc4\x97mis.\n_START_SECTION_\nIstorija\n_START_PARAGRAPH_\n1792\xc2\xa0m. kovo 20 d. lietuvos ir Lenkijos valdovas Stanislovas Augustas Raseiniams suteik\xc4\x97 Magdeburgo teises ir herb\xc4\x85. 1791\xe2\x80\x931792\xc2\xa0m. Lietuvos Metrikoje dailininko Tadeu\xc5\xa1o Dmachovskio nupie\xc5\xa1tame apskritimo formos herbe vaizduojama \xc4\xaf de\xc5\xa1in\xc4\x99 pus\xc4\x99 \xc5\xa1uoliuojanti l\xc5\xab\xc5\xa1is, auksin\xc4\x97, juodais ta\xc5\xa1ku\xc4\x8diais m\xc4\x97lyname dugne, \xc5\xbealiame kilime. Valdovo privilegijoje ra\xc5\xa1oma: \xe2\x80\x9e(\xe2\x80\xa6) o kad tas miestas, antspauduodamas tiek teismo, tiek miesto valdymo reikal\xc5\xb3 i\xc5\xa1ra\xc5\xa1us ir oficialius ra\xc5\xa1tus, patirt\xc5\xb3 tikr\xc4\x85 garb\xc4\x99, suteikiame jam l\xc5\xab\xc5\xa1ies herb\xc4\x85, tai yra matyti pavaizduota: \xc5\xa1\xc4\xaf herb\xc4\x85 leid\xc5\xbeiame tam miestui naudoti antspauduose ir visokiuose \xc5\xbeenkluose\xe2\x80\x9c._NEWLINE_Vilniaus generalgubernatorius F. Mirkovi\xc4\x8dius 1842\xc2\xa0m. gavo pirmuosius eskizus, kur Raseini\xc5\xb3 herbe si\xc5\xablyta pavaizduoti vien\xc4\x85 \xc5\xa1alia kito tris jav\xc5\xb3 p\xc4\x97dus. Ta\xc4\x8diau jis, perbrauk\xc4\x99s pie\xc5\xa1tuku eskiz\xc4\x85, nurod\xc4\x97 vaizduoti \xe2\x80\x9edu gausyb\xc4\x97s ragus\xe2\x80\x9c. XIX a. II pus\xc4\x97je Raseini\xc5\xb3 apskrities skydo formos herbas susid\xc4\x97jo i\xc5\xa1 dviej\xc5\xb3 pagrindini\xc5\xb3 dali\xc5\xb3: vir\xc5\xa1utiniame jo lauke, norint parodyti apskrities priklausomyb\xc4\x99, buvo vaizduojamas Kauno gubernijos herbas, o apatiniame\xc2\xa0\xe2\x80\x93 Raseini\xc5\xb3 apskrities herbas (du gausyb\xc4\x97s ragai \xc5\xbealiame fone)._NEWLINE_1857\xc2\xa0m. prie Heroldijos departamento buvo \xc4\xafsteigtas specialus Herb\xc5\xb3 skyrius, o jo valdytoju paskirtas energingas ir heraldikos dalykus i\xc5\xa1manantis \xc5\xbemogus\xc2\xa0\xe2\x80\x93 baronas Bernardas Kohne. Jis 1861\xc2\xa0m. pareng\xc4\x97 vis\xc5\xb3 Lietuvos apskri\xc4\x8di\xc5\xb3 herb\xc5\xb3 naujus projektus: gubernij\xc5\xb3 herbus i\xc5\xa1k\xc4\x97l\xc4\x97 \xc4\xaf skydo vir\xc5\xa1utin\xc4\xaf laisv\xc4\x85j\xc4\xaf kamp\xc4\x85, be to daugeliui herb\xc5\xb3 pasi\xc5\xabl\xc4\x97 visai naujas fig\xc5\xabras, nes senosios, anot jo, buvo neheraldi\xc5\xa1kos. Raseini\xc5\xb3 herbe\xc2\xa0\xe2\x80\x93 \xc5\xbealias laukas auksiniu dvi\xc5\xa1akiu buvo padalintas \xc4\xaf tris dalis ir \xc4\xaf kiekvien\xc4\x85 \xc4\xafd\xc4\x97ta po auksin\xc4\xaf obuol\xc4\xaf. Visi apskri\xc4\x8di\xc5\xb3 herbai vir\xc5\xa1 skydo kaip apskrities simbol\xc4\xaf prival\xc4\x97jo tur\xc4\x97ti sidabrin\xc4\x99 trij\xc5\xb3 bok\xc5\xa1t\xc5\xb3 m\xc5\xabro kar\xc5\xabn\xc4\x85. B. Kohne projektas nebuvo \xc4\xafgyvendintas, nors ir buvo padarytas daug profesionaliau bei \xc4\xafdomiau nei ankstesnieji._NEWLINE_XX a. prad\xc5\xbeioje Lietuvoje prikeldamas i\xc5\xa1 u\xc5\xbemar\xc5\xa1ties heraldikos palikim\xc4\x85, itin daug nuveik\xc4\x97 i\xc5\xa1 Raseini\xc5\xb3 kra\xc5\xa1to kil\xc4\x99s dailininkas, archeologas ir muziejininkas Tadas Daugirdas (1852\xe2\x80\x931919). Po to, kai 1918\xc2\xa0m. vasario 16 d. Lietuva buvo paskelbta nepriklausoma valstybe, i\xc5\xa1leisti 24 nespalvoti atvirukai su svarbiausi\xc5\xb3 Lietuvos miest\xc5\xb3 herbais._NEWLINE_Dabartinio herbo etalono autorius\xc2\xa0\xe2\x80\x93 dailininkas Rolandas Rimk\xc5\xabnas. Herbas patvirtintas 2002\xc2\xa0m. baland\xc5\xbeio 12 d. LR Prezidento dekretu Nr. 1743.'